
RAPORT

asupra proiectului de Lege privind aprobarea Ordonanţei de urgenţă a Guvernului nr.74/2002 

pentru modificarea Legii apărării naţionale a României nr.45/1994

1.În conformitate cu prevederile art. 89 şi 107 din Regulamentul Camerei Deputaţilor, Comisia pentru apărare, ordine publică şi siguranţă naţională  a fost sesizată spre dezbatere şi avizare în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.74/2002 pentru modificarea Legii apărării naţionale a României nr.45/1994, trimis cu adresa nr. 371 din 3 septembrie 2002 şi înregistrat sub nr. 32/546 din 4 septembrie 2002.

Comisia juridică, de disciplină şi imunităţi, sesizată spre dezbatere şi avizare, a hotărât avizarea favorabilă a proiectului de lege în forma adoptată de Senat, conform avizului nr. 31/734 din 4 septembrie 2002.

Consiliul Legislativ, cu nr.787/15.06.2002, a avizat favorabil proiectul ordonanţei de urgenţă.

Ordonanţa de urgenţă a Guvernului nr.74/2002 a fost emisă în scopul reducerii numărului de centre militare subordonate direct comandamentelor corpurilor de armată teritoriale, unele dintre acestea devenind centre militare zonale, cu atribuţii de coordonare a centrelor militare judeţene sau de sector.

Membrii comisiei au constatat necesitatea  reducerii numărului structurilor militare care se află în subordinea directă a organelor centrale ale Ministerului Apărării Naţionale, precum şi a transpunerii angajamentelor asumate de România, prin armonizarea legislaţiei interne cu cea a statelor membre NATO,  exprimându-şi acordul pentru adoptarea proiectului de lege. 

2. Proiectul de lege face parte din categoria legilor organice, potrivit art. 117 alin. (3) şi art.74 alin. (1) din Constituţie.

3. Nu au participat invitaţi la dezbaterea  proiectului de lege.

4. La lucrările comisiei au fost prezenţi 23 deputaţi din totalul de 26 de membri ai comisiei.

Proiectul de lege a fost  aprobat cu toate cele 23 de  voturi ale deputaţilor  prezenţi.

5. Proiectul de lege a fost adoptat de Senat în şedinţa din 27 iunie 2002.

În urma dezbaterii, în şedinţa  din  10 septembrie 2002, comisia propune adoptarea fără modificări a proiectului de lege.
PREŞEDINTE,







SECRETAR,






Răzvan IONESCU







Ristea PRIBOI



Red.exp. Ţăranu M.

consult.Florescu M.

Către

BIROUL PERMANENT AL

CAMEREI DEPUTAŢILOR

Vă înaintăm, alăturat, RAPORTUL asupra proiectului de Lege privind aprobarea Ordonanţei de urgenţă a Guvernului nr. 74/2002 pentru modificarea Legii apărării naţionale a României nr.45/1994, trimis cu adresa nr. 371 din 3 septembrie 2002 şi înregistrat sub nr. 32/546 din 4 septembrie 2002.

În raport de obiectul şi conţinutul său, proiectul face parte din categoria legilor organice.

PREŞEDINTE,








       Răzvan IONESCU

